CELEX: 62020TN0122
Language: mt
Date: 2020-02-20 00:00:00
Title: Kawża T-122/20: Rikors ippreżentat fl-20 ta’ Frar 2020 – Sciessent vs Il-Kummissjoni

20.4.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 129/22
            
         
      Rikors ippreżentat fl-20 ta’ Frar 2020 – Sciessent vs Il-Kummissjoni
      (Kawża T-122/20)
      (2020/C 129/28)
      Lingwa tal-kawża: l-Ingliż
      
         Partijiet
      
      
         Rikorrenti: Sciessent LLC (Beverly, Massachusetts, l-Istati Uniti) (rappreżentanti: K. Van Maldegem u P. Sellar, avukati, u V. McElwee, Solicitor)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni ta’ Implimentazzjoni tal-Kummissjoni (UE) 2019/1960 tas-26 ta’ Novembru 2019 li ma tapprovax iż-żeolit tal-fidda bħala sustanza attiva eżistenti għall-użu fil-prodotti bijoċidali tat-tipi ta’ prodott 2 u 7 (1);
               
            
                  —
               
               
                  tikkundanna lill-konvenuta tbati l-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv ibbażat fuq ksur ta’ dispożizzjoni legali dwar l-applikazzjoni tat-Trattati u tal-Artikoli 4 u 19 tar-Regolament (UE) Nru 528/2012 (2).
                  
                              —
                           
                           
                              Il-konvenuta, billi bbażat ruħha fuq l-opinjonijiet tal-Kumitat dwar il-Prodotti Bijoċidali (BPC) dwar l-approvazzjoni tas-sustanza attiva żeolit tal-fidda għat-tipi ta’ prodotti 2 u 7, waslet għall-konklużjonijiet li s-sustanza ma setgħetx tiġi approvata fuq il-bażi li ma ntwerietx effikaċja suffiċjenti. Madankollu, fil-fehma tar-rikorrenti, l-evalwazzjoni tal-effikaċja saret b’mod żbaljat ħażin b’riferiment għall-artikolu li fih iż-żeolit tal-fidda jintuża. L-effikaċja tas-sustanza, żeolit tal-fidda, intweriet mir-rikorrenti skont il-liġi applikabbli. Il-konvenuta, fl-evalwazzjoni tagħha ta’, u l-konklużjoni dwar, l-effikaċja tas-sustanza, interpretat ħażin u applika ħażin il-liġi rilevanti.
                           
                        
            
                  2.
               
               
                  It-tieni motiv ibbażat fuq nuqqas ta’ kompetenza bi ksur tal-Artikolu 290 TFUE u tal-Artikoli 4 u 19 tar-Regolament (UE) Nru 528/2012.
                  
                              —
                           
                           
                              Ir-raġuni għan-nuqqas ta’ approvazzjoni taż-zeolit tal-fidda taħt l-att ikkontestat hija l-allegata effikaċja insuffiċjenti tal-oġġett ittrattat li fih huwa użat. Madankollu, ir-rikorrenti ssostni li l-uniċi kriterji li l-konvenuta tista’ tqis legalment huma limitati għal dawk elenkati fl-Artikoli 4 u 19 tar-Regolament (UE) Nru528/2012. Dawk il-kriterji ma jinkludux l-effikaċja tal-oġġett trattat li l-evalwazzjoni tiegħu hija inkella mħollija għall-istadju sekondarju u sussegwenti tal-awtorizzazzjoni tal-prodott bijoċidali fil-livell tal-Istat Membru. Fid-dawl tal-fatt li preċiżament din l-evalwazzjoni saret mill-konvenuta sabiex tiġġustifika n-nuqqas ta’ approvazzjoni taż-żeolit tal-fidda, jiġifieri li l-konvenuta marret lil hinn minn dak li hija ddelegata li tagħmel skont ir-Regolament (UE) Nru 528/2012, il-konvenuta kisret l-Artikolu 290 tat-Trattati u l-Artikoli 4 u 19 ta’ dak ir-regolament.
                           
                        
            
                  3.
               
               
                  It-tielet motiv ibbażat fuq ksur ta’ dispożizzjoni legali dwar l-applikazzjoni tat-Trattati, il-prinċipju ta’ nondiskriminazzjoni.
                  
                              —
                           
                           
                              Is-sustanza tar-rikorrenti ġiet ittrattata b’mod differenti minn sustanzi oħra użati għall-istess tipi ta’ prodotti 2 u 7, mingħajr ma l-konvenuta tiġġustifika oġġettivament għaliex iż-żeolit tal-fidda għandu jiġi ttrattat b’mod differenti mis-sustanzi l-oħra, li kienu kollha suġġetti għall-istess regoli ta’ evalwazzjoni skont ir-Regolament (UE) Nru 528/2012 (u d-Direttiva 98/8/KE (3)) għall-istess tipi ta’ prodotti.
                           
                        
            
                  4.
               
               
                  Ir-raba’ motiv, ibbażat fuq ksur ta’ dispożizzjoni legali dwar l-applikazzjoni tat-Trattati, il-prinċipju ta’ ċertezza legali.
                  
                              —
                           
                           
                              Il-konvenuta kitbet ittra miftuħa lill-President tal-BPC, li kienet maħsuba sabiex tistabbilixxi kif il-liġi dwar l-evalwazzjoni tal-effikaċja u l-artikoli ttrattati skont ir-Regolament (UE) Nru 528/2012 kellha tiġi interpretata u applikata. Filwaqt li l-liġi kienet ċara, dik l-ittra ikkonfermat mill-ġdid li l-ħtieġa li jintweraw il-benefiċċji tal-oġġetti trattati ma taqax fil-kamp ta’ applikazzjoni tar-Regolament (UE) Nru 528/2012. Ir-rikorrenti invokat il-kontenut ta’ dik l-ittra, li kkonfermat iċ-ċarezza tal-liġi, u kellha aspettattivi leġittimi fir-rigward tal-approvazzjoni tas-sustanza. B’hekk, l-att ikkontestat jidher li kiser il-prinċipji ta’ aspettattivi leġittimi u ta’ ċertezza legali.
                           
                        
            
         (1)  ĠU 2019, L 306, p. 42.
      
         (2)  Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (ĠU 2012, L 167, p. 1, rettifika fil-ĠU 2017, L 280, p. 57).
      
         (3)  Direttiva 98/8/KE tal-Parlament Ewropew u tal-Kunsill tas-16 ta’ Frar 1998 dwar it-tqegħid fis-suq tal-prodotti bijoċidali (ĠU Edizzjoni Speċjali bil-Malti, Kapitolu 3, Vol. 23, p. 3).